**Juletræsfest i Grundfør for 60 år siden**

En traditionel begivenhed, som alle vi børn i Grundfør var med til var juletræsfesten

i forsamlingshuset 3. Juledag.

Det er min overbevisning, at det var nødvendigt at tilmelde sin deltagelse.

Det skete vist i brugsen eller hos købmanden. Arrangørerne, eller ”juletræskomiteen”,

skulle jo gerne have et overblik over hvor mange børn der ankom.

Som regel gik mine brødre og jeg den korte vej ind til forsamlingshuset sammen med

den ene eller begge forældre. I andre tilfælde blev et par stykker læsset på en cykel

eller i en barnevogn. Hvis der var sneglat blev kælken benyttet.

Ved ankomsten måtte vi i forgangen op ad en trappe til garderoben på loftet for at

aflevere overtøjet og få rettet på skilningerne.

Herefter blev alle børn, der skulle gå rundt om juletræet samlet i kaffestuen, der

selvfølgelig blev fyldt til trængsel.

Når alt var klart og juletræet var tændt, blev dobbeltdøren til salen åbnet, og vi børn

blev arrangeret i rækker rundt om træet med de mindste inderst.

Rundt om træet stod 4-5 mænd fra ”juletræskomiteen” med en våd klud på lange

stænger, så de kunne slukke, hvis der ved uheld gik ild i træet.

Førstelæreren sang for med de kendte julesalmer, mens de mange julelys funklede

i det fire meter høje juletræ.

Senere lavede vi sanglege-jeg husker det var, ”Så går vi rundt om en enebærbusk”

og ”Jeg gik mig over sø og land”eller ”Bro-bro-brille”.

Derefter blev det elektriske lys tændt. Julelysene på træet blev slukket, og det blev skubbet over i

et hjørne af salen. Nu kom et par piger i nissetøj trækkende ind i salen med en legevogn

fyldt med godteposer, som herefter blev delt om til de forventningsfulde børn, som

havde trukket sig ud til siderne af salen.

Mens børnene nød godterne, trak mange af de voksne ud i kaffestuen, hvor kaffen ventede.

Når pausen var forbi, spillede Holms Musik fra Lisbjerg op til folkedans.

Det var danse som ”Fingerpolka”, ”Skomagerpolka”, ”Den toppede høne”, ”Rheinlænderpolka”

og mange flere.

Kort efter kl.23 begyndte forældre og børn at søge hjemefter-altid efter en fornøjelig

aften.

Hørning, december 2013

Svend Kannegaard Olsen